अब्बास ने संसदीय चुनाव स्थगित किए\nमहमूद अब्बास ने कहा है कि चुनाव की तारीख़ आगे बढ़ाने का फ़ैसला इसीलिए किया गया है क्योंकि चुनाव संबंधी कुछ नियमों पर और विचार करने की ज़रूरत है. 

लेकिन इस्लामी चरमपंथी संगठन हमास इस बात से ख़ुश नहीं है क्योंकि हमास के नेताओं को ये विश्वास था कि वे चुनाव में अच्छा प्रदर्शन करेंगे. 

येरुशलम से बीबीसी संवाददाता का कहना है कि इस फ़ैसले से प्राधिकरण और चरमपंथी संगठन हमास के बीच तनाव बढ़ सकता है.

हमास ने इस फ़ैसले की आलोचना की है लेकिन ऐसा होने पर संघर्षविराम से पीछे हटने की अपनी धमकी पर कोई टिप्पणी नहीं की है.

ग़ज़ा से बीबीसी संवाददाता ऐलन जोन्सटन का कहना है कि फ़लस्तीनी राजनीति में इस समय काफ़ी उलथ-पुथल हो रही है.

सालों तक सशस्त्र आंदोलन चलाने वाले संगठन हमास ने हाल ही में राजनीति की मुख्यधारा में शामिल होने की बात कही है.

उसको समर्थन भी मिल रहा है और अगर अगले महीने चुनाव होते तो वे सत्ताधारी पार्टी फ़तह पार्टी को कड़ा मुकाबला दे सकते थे. 

\n\ntl;डॉ:
फ़लस्तीनी प्राधिकरण के अध्यक्ष महमूद अब्बास ने संसदीय चुनावों की तारीख़ बढ़ाने की घोषणा की है. ये चुनाव जुलाई में होने थे.